Sasol base stem in om te bedankOptoggangers voor Sasol se hoofkantoor in Sandton. (25 Oktober 2018). Foto: Reint Dykema Die Suid-Afrikaanse petrochemiese reus Sasol het vandeesweek sy twee mede-uitvoerende hoofde, Stephen Cornell en Bongani Nqwababa, gevra om te bedank. Dit kom ná ŉ bevinding dat die ontwikkeling van die Lake Charles- chemikalieë projek (LCCP) in Louisiana, VSA, wanbestuur is. Ná ŉ onafhanklike ondersoek van Sasol se uitvoerende oorgangsplan vir die projek het ŉ komitee, bestaande uit internasionale konsultasiefirmas en regsgeleerdes, bevind dat die bestuurspan in die VSA talle foute begaan het in die ontwikkeling van die LCCP. Die projek sou aanvanklik R130 miljard gekos het om te ontwikkel, maar dié syfer is in Mei vanjaar aangepas na sowat R188 miljard. Die maatskappy hoop nou om binne die perke te bly. Die ondersoek het egter geen nalatigheid of onbevoegdheid bevind by die twee mede-hoofde nie, maar Sasol se uitvoerende raad voel dat die stappe nodig was om aanspreeklikheid daar te stel, vertroue van die onderneming se aandeelhouers te herstel en om ŉ kultuur van “konstruktiewe dialoog” te kweek. Volgens die bevindings het die LCCP-bestuurspan tot só ŉ mate gefokus om koste te beperk en binne die skedule te bly, dat hulle versuim het om akkurate koste en skedules aan die mede-hoofde en presidente by die maatskappy deur te gee. Daar is ook bevind dat die bestuurspan in die projek nie die nodige ondervinding gehad het om die projek deur te voer nie. “Die onvoldoende skeiding van pligte by die LCCP het verhoed dat sekere foute in die koste en skedule geïdentifiseer is. Daar is ook onvoldoende kontroleprosedures toegepas, wat daartoe gelei het dat die LCCP-bestuurspan foutiewe verslae ingedien het, wat nie behoorlik nagegaan is nie,” lui die bedvindings. Sasol se uitvoerende raad het Fleetwood Grobler, die visiepresident van chemikalieë by Sasol, as die nuwe president en uitvoerende hoof aangestel. Hy sal van 1 November die pos beklee. Dr. Mandlo Gantsho, Sasol-voorsitter, het Nqwababa en Cornell bedank vir die hulle lang en lojale jare by die onderneming. “[Die hoofde] toon voorbeeldige leierskap deur die belange van Sasol eerste te stel en in te stem om plek te maak vir nuwe leierskap.”